[sunting] Jalan cerita
Pemain tiba di Rockport City, keluar dari dunia lumba haram bawah tanah, dengan kereta BMW M3 GTR yang diubahsuai. Mengikuti Mia Townsend (pelakon: Josie Maran), pemain membuktikan kemahiran pemanduannya sedang dia dikejar oleh seorang pegawai polis veteran bernama Cross, yang bersumpah untuk menangkap pemain.
Kebanyakan perlumbaan awalan seolah-olah menyebelahi pemain sehinggalah sekumpulan pelumba haram, diketuai antagonis utama bernama Clarence "Razor" Callahan, mensabotaj kereta pemain serta merampas kereta BMW itu. Tanpa kereta untuk melarikan diri, pemain ditangkap oleh by Cross, tetapi kemudian dilepaskan kerana tidak cukup bukti. Mia mengambil pemain serta memaklumkan kepada pemain mengenai status baru Razor di dalam Senarai Hitam (sekumpulan pemandu yang paling dikehendaki Jabatan Polis Rockport). Dia kemudian menolong pemain dengan membantu mendapatkan kereta baru serta mendapat tempat di dalam Senarai Hitam. Satu demi satu lawan ditewaskan, menjanjikan reputasi serta kereta yang lebih baik dengan mengalahkan mereka. Mia juga menyediakan markas untuk pemain berehat setiap kali mukim baru dimasuki, sebagai pertukaran kepada "taruhan sampingan" pada perlumbaan yang disertai pemain.
Cabaran terakhir bagi tangga teratas Senarai Hitam tertumpu kepada perlumbaan antara pemain dengan Razor, dengan pemain muncul pemenang, membolehkannya menuntut semula kereta BMWnya. Apabila Razor enggan memulangkan hak milik kereta tersebut serta menyerang Mia , yang merampas kunci daripadanya, Mia mendedahkan identiti sebenarnya sebagai seorang pegawai polis yang menyamar. Mia membaling kunci tersebut kepada pemain, dan menyuruh pemain melarikan diri daripada segerombolan anggota polis yang datang. Razor ditangkap manakala pemain dihambat oleh Jabatan Polis Rockport di bawah arahan Cross . Pemain berjaya melarikan diri daripada Cross serta meninggalkan Bandaraya Rockport dengan melancarkan kereta BMWnya untuk melompat menyeberangi sebatang jambatan lama yang tidak siap dibina seperti yang ditunjukkan oleh Mia semasa panggilan telefon terakhir.
Selepas pemain melepaskan diri, Cross membawa rekod kesalahan pemain serta menambahkan namanya ke dalam Senarai Paling Dikehendaki Kebangsaan. Selain Razor, kesemua pemandu lain yang disenarai hitam berjaya ditangkap dengan "bantuan" pemain.
Jalan cerita Need for Speed: Carbon merupakan sambungan kepada Most Wanted.
[sunting] Watak utama
[sunting] Senarai Hitam 15
[sunting] Gaya permainan
Most Wanted, seperti mana siri permainan Need for Speed yang lain, merupakan permainan perlumbaan, di mana pemain memilih sebuah kereta untuk ke destinasi atau untuk berlumba. Aksi kejar-mengejar dengan polis dikembalikan semula dan disepadukan dengan beberapa sesi perlumbaan, di mana polis menggunakan kenderaan atau taktik untuk memperlahankan atau menghentikan kereta pemain. Sambil pemain mengawal kereta yang lebih pantas serta lebih banyak bergantung kepada Sistem Nitrus Oksida (NOS) (tolok NOS kini diisi secara automatik, pertama kali sejak pengenalannya di dalam Underground), babak pemanduan menjadi semakin sengit dan mendebarkan, serupa dengan siri Burnout.
Terdapat 3 kawasan utama di bandar raya Rockport, dengan keadaan cuaca yang saling bertukar ganti. Tiada perlumbaan waktu malam, kesemuanya dilakukan dari terbit matahari sehinggalah terbenamnya matahari. Mod perayauan seakan Grand Theft Auto masih ditampilkan seperti mana Need for Speed: Underground 2, tetapi masih terhad kepada mod Karier, di samping babak kejar-mengejar dengan polis di dalam mod lain. Most Wanted terus mengelakkan daripada memaparkan kerosakan besar pada semua model perlumbaan, sebagaimana siri Underground, dengan hanya kesan calar pada cat kereta serta cermin hadapan yang retak (tetapi tidak berderai) yang mewakili keseluruhan permodelan kerosakan badan. Walau bagaimanapun, kereta polis mudah menerima kerosakan badan yang teruk serta boleh lumpuh jika terbalik ataupun dirosakkan dengan teruk oleh "pemecah buruan" (pursuit breakers) (sila rujuk sistem buruan polis) atau kereta pemain.
[sunting] Mod
Permainan ini menyediakan pelbagai pilihan mod permainan, termasuklah kombinasi perlumbaan serta buruan polis. Di dalam mod Karier, pencapaian sasaran dengan memenangi perlumbaan serta melakukan beberapa aksi, dipanggil "Milestones", semasa buruan polis, di samping Ganjaran Penangkapan minimum (rujuk Sistem buruan polis untuk maklumat lanjut) diperlukan untuk mara di sepanjang jalan cerita serta berlumba dengan mana-mana pelumba Senarai Hitam. Di dalam versi Xbox 360, pemain akan diberi Mata Pencapaian setiap kali menewaskan pelumba Senarai Hitam. Mod karier memperkenalkan ciri baru - keupayaan untuk memenangi kereta pelumba Senarai Hitam (geran kereta), fungsi bonus (seperti keupayaan "Keluar Dari Penjara Percuma"), hadiah wang tunai tambahan atau bahagian serta hiasan kereta, setelah menewaskan musuh. Kesemuanya didatangkan dalam enam kad pilihan di mana pemain hanya boleh mengambil dua sahaja. Kereta serta peralata baru juga dapat dicapai sepanjang mod Karier dengan menewaskan pelumba Senarai Hitam.
Sebagai tambahan kepada Perlumbaan Pantas dan mod Karier, terdapat mod Cabaran yang terdiri daripada 68 cabaran yang semakin sukar (69 di dalam Black Edition) di mana pemain perlu melengkapkan perlumbaan Plaza Tol serta cabaran buruan polis. Kereta pra-talaan yang digunakan dalam setiap Cabaran adalah tetap, merangkumi kereta Karier dengan pengendalian yang teruk kepada kenderaan lalu lintas seperti lori simen ataupun kereta polis. Kereta bonus tambahan boleh dibuka setelah pemain melalui mod Cabaran.
Dari segi variasi perlumbaan, Most Wanted mewarisi beberapa mod perlumbaan daripada pendahulunya iaitu siri Underground. Empat mod yang wujud: Litar, Sprint, Lap Knockout dan Drag, tidak berubah sejak siri pertama Underground, manakala Drift, Street X, Liga Perlumbaan Bawah Tanah serta Outrun sudah dibuang. Sementara itu, Most Wanted memperkenalkan dua perlumbaan baru yang mengutamakan kelajuan. Mod pertama ialah Plaza Tol (Tollbooth), di mana pemain berlumba bersendirian ke checkpoint tertentu (plaza tol) di sepanjang laluan tertentu sebelum masa tamat. Mod kedua, Perangkap Laju (Speedtrap), menyaksikan pelumba bersaing untuk mendapatkan rekod kelajuan terkumpul tertinggi pada beberapa kamera perangkap laju. Semasa mendekati kamera perangkap laju, pelumba memecut untuk mendapatkan kelajuan tertinggi. Kelajuan terkumpul akan berkurangan sekiranya pelumba lawan melepasi garisan penamat dahulu.
[sunting] Sistem buruan polis
Most Wanted menampilkan semula sistem buruan polis setelah kemunculan kali terakhirnya pada Need for Speed: Hot Pursuit 2. Di dalam mod Karier, polis akan mengejar tidak kira semasa dalam perlumbaan ataupun semasa merayau-rayau di dalam bandar, bergantung kepada kekerapan rondaan pihak polis serta kesalahan trafik yang dilakukan pemain. Selain itu, pemain boleh memilih sendiri untuk dikejar polis dari markas atau menu utama, serta melalui mod cabaran.
Sistem buruan polis kali ini lebih kompleks serta lebih agresif daripada permainan Hot Pursuit yang lepas, menjadikannya sebagai siri Need for Speed paling sukar untuk dimenangi. Cara polis mengendalikan pesalah kali ini ditentukan melalui "tahap kepanasan" kereta pemain. Tahap kepanasan, yang akan meningkat bergantung kepada tempoh buruan serta tahap kemusnahan yang dilakukan oleh pemain, menjadikan adegan kejar-mengejar semakin sukar. Semakin tinggi tahap kepanasan kereta, semakin tinggi kebarangkalian pemain dikejar polis dari bahagian negeri sehingga ke peringkat persekutuan, serta lebih ganas jugalah taktik yang digunakan polis untuk menangkap pesalah seperti penggunaan sekatan jalan raya, kawat berduri, helikopter polis serta kereta polis yang lebih berat serta lebih pantas. Ada kalanya pemain akan dikejar lebih 20 kereta polis pada tahap kepanasan yang lebih tinggi. Terdapat 5 tahap kepanasan (dengan tahap tersembunyi keenam dan ketujuh masing-masing semasa tamat mod Karier serta di dalam Black Edition), tiga tahap penguatkuasaan (Tempatan, Negeri, dan Persekutuan), serta 10 jenis kenderaan polis.
Pemain juga perlu berhati-hati semasa dikejar polis kerana gaya pemanduan pemain mungkin akan menarik perhatian Cross untuk turut mengejar pemain dengan kereta Chevrolet Corvettenya.
Di dalam mod Karier, sistem buruan polis disepadukan di dalam permainan sehinggakan amat penting bagi pemain untuk mengalami adegan kejar-mengejar dengan polis sebelum mencabar pelumba Senarai Hitam. Keperluan termasuklah melengkapkan "Milestones," yang memerlukan pemain melakukan kesalahan trafik pada nilai minimum tertentu ataupun tempoh dikejar polis, serta mengumpulkan nilai "wang tawaran", satu bentuk nilai kredit terkumpul semasa pemain terus melarikan diri daripada polis. Tahap kepanasan boleh dikurangkan dengan menukar bahagian badan ataupun cat kereta. Rekod jenayah (Rap Sheet), dengan rekod termasuklah kesalahan pemain, kos kepada negeri, taktik yang digunakan serta tempoh buruan, juga boleh diperolehi dengan "menggodam" rekod polis, termasuklah kedudukan pemain berbanding pelumba Senarai Hitam.
Terdapat beberapa taktik berguna kepada pemain semasa dikejar polis. Antaranya ialah Speedbreaker, disediakan di dalam antara muka pemanduan, memperlahankan masa, menambah berat secara sementara kepada kereta pemain, menjadikan lebih sukar bagi kenderaan lain (terutamanya kereta polis) untuk mengganggu. Ia membolehkan pemain mengendalikan kereta di dalam situasi sukar terutamanya semasa berdepan dengan sekatan jalan raya ataupun kawat berduri. Pursuit Breaker pula ialah objek besar di tepi jalan yang direka untuk tumbang apabila dilanggar kereta pemain, menyebabkan kerosakan besar kepada kereta polis (atau pemain lain) yang tidak bernasib baik. Contohnya, jika pemain melanggar stesen minyak, bumbung stesen tersebut akan runtuh dan menyebabkan kereta polis yang tidak bernasib baik terperangkap. Sebaik sahaja pemain berjaya melarikan diri, tempoh "bertenang" diperlukan bagi membolehkan polis membatalkan operasi pemburuan kereta pemain. Tempat bertenang, iaitu tempat persembunyian yang berada di serata bandar raya seperti tempat letak kereta bawah tanah, membantu memendekkan tempoh bertenang. Walau bagaimanapun, sesetengah tempat bertenang masih terdedah dan boleh dicari pihak polis.
[sunting] Pengubahsuaian kereta
Seperti siri Underground, prestasi serta penampilan luaran kereta pemain boleh diubahsuai secara ekstensif, tetapi pilihan ubahsuai luaran sudah dipermudahkan kepada yang penting sahaja, dengan bahagian spesifik (seperti bumper, skirt tepi, lampu dan paip ekzos) digunakan hanya sebagai kaedah mengurangkan tahap dikehendaki kereta, berbanding meningkatkan "penarafan reputasi" kereta di dalam siri Underground.
[sunting] Permainan atas talian
Satu keputusan telah dibuat untuk tidak menyertakan permainan atas talian bagi versi PlayStation 2 (termasuklah Black Edition, walaupun atas permintaan peminat). Keadaan ini berpunca daripada jadual yang ketat serta ketiadaan masa untuk menguji komponen atas talian secara menyeluruh. Walau bagaimanapun, versi PlayStation Portable menyokong ciri ini. Sebelum ini kedua-dua versi PlayStation 2 bagi permainan Underground dan Underground 2 mempunyai pilihan permainan atas talian.
EA sudah menghentikan sokongan terhadap versi terawal PC seawal semasa pelancarannya, walaupun komuniti peminat memohon satu lagi perisian tampalan untuk memulihkan pepijat yang ada sekian lama, versi perisian tampalan terkini bagi versi PC (1.3) telah dilancarkan pada 6 Disember 2005.
[sunting] Bandaraya Rockport
Bandaraya Rockport adalah bandar raya fiksyen di dalam permainan Need for Speed: Most Wanted. Ia merupakan sebuah bandar raya pelabuhan yang terletak di bahagian pantai timur.
Tidak seperti Olimpic City, Bayview dan Palmont di mana aktiviti lumba haram berlaku di sebelah malam, semua aktiviti lumba haram di Rockport berlaku di sebelah siang, menyebabkan pelumba haram amat terdedah kepada risiko ditangkap polis Rockport yang sentiasa berkeliaran di setiap kawasan di bandar raya itu. Skuad pencegah lumba haram di Jabatan Polis Rockport diketuai oleh Sarjan Cross yang menaiki kereta Chevrolet Corvette.
Bandaraya Rockport terdiri daripada 4 kawasan utama iaitu Downtown Rockport (pusat bandar raya), Rosewood, Gray Point dan Point Camden. Keempat-empat kawasan ini dihubungkan melalui satu jaringan jalan raya dan lebuh raya yang sangat baik. Terdapat banyak lebuh raya di Rockport termasuklah 2 lebuh raya lingkaran iaitu Lebuhraya Persekutuan 99 (mengelilingi Rosewood) serta Lebuhraya Persekutuan 201 (mengelilingi pusat bandar raya Rockport). Hampir kesemua lebuh raya tersebut dikenakan tol.
[sunting] Kereta
Kereta yang disenaraikan di dalam Most Wanted boleh dikategorikan kepada 3 jenis, termasuklah kereta eksotik "diimport dari Eropah" (terutamanya kereta Eropah), kereta talaan diimport dari Asia (terutamanya kereta Jepun), dan kereta muscle Amerika. Versi Black Edition bagi Most Wanted turut menyertakan kereta standard BMW E46 (M3 GTR V8) (walaupun di dalam mod Karier kereta BMW yang diberi itu boleh jadi diubahsuai) dan model 1967 Chevrolet Camaro, bersama-sama barisan kereta yang diubahsuai ataupun sekadar talaan kilang dari edisi standard Most Wanted, seperti Mercedes-Benz SL65 AMG, Porsche 911 GT2 dan Chevrolet Corvette C6.R .
[sunting] Runut bunyi
Seperti siri Need for Speed lain terbitan EA Black Box, runut bunyi Most Wanted terdiri daripada pilihan muzik berlesen daripada genre hip-hop, rock, metalcore dan elektronika/techno. Tambahan pula, Paul Linford menyediakan skor interaktif bagi sesi kejar-mengejar dengan polis. Senarai runut bunyi adalah seperti berikut:
Beberapa lagu kejar-mengejar polis turut ditampilkan di dalam iklan komersial Nissan serta dalam liputan ESPN March Madness.
[sunting] Penerimaan
Need For Speed: Most Wanted telah menerima resensi positif dari kalangan pengkritik. Ia memperoleh mata agregat 82/100 oleh kedua-dua Metacritic dan Game Rankings. GameSpot, yang memberikan markah 8.4/10 memuji permainan ini kerana "grafiknya yang tajam" dan "kesan bunyi yang menakjubkan", tetapi mengkritik AI permainan ini yang pada mulanya terlalu senang, tetapi lama-kelamaan menjadi terlalu sukar.
[sunting] Need for Speed: Most Wanted: 5-1-0
Need for Speed: Most Wanted: 5-1-0 adalah versi PlayStation Portable bagi Most Wanted, dilancarkan pada haru yang sama dengan pelancaran versi konsol dan komputer peribadi. Seperti Most Wanted, Most Wanted: 5-1-0 menampilkan Senarai Hitam 15 yang serupa serta mod Karier, dengan tambahan "Tuner Takedown", mod "Be The Cop" tidak ditampilkan di dalam Most Wanted. Most Wanted: 5-1-0 kekurangan banyak elemen seperti yang terdapat pada versi PC dan konsol, seperti video klip, jalan cerita serta mod perayauan bebas, dan mengandungi perbezaan kecil (termasuklah menyenaraikan nama sebenar pelumba haram yang disenarai hitam daripada sekadar nama samaran sahaja). Tajuk permainan berasaskan kepada angka "5-1-0", yang merupakan kod polis bagi lumba haram.

Summary:
Need for Speed: Most Wanted (NFS:MW) adalah permainan video perlumbaan berbilang platform, dibangunkan oleh EA Black Box dan mula dilancarkan oleh Electronic Arts bagi pasaran Amerika Syarikat pada 15 November 2005. Ia adalah sebahagian daripada siri permainan Need for Speed. Permainan ini memperkenalkan semula aksi kejar-mengejar dengan polis sebagai fokus utama kepada gaya permainan berorientasikan lumba haram, dengan beberapa (tetapi tidak semua) pilihan pengubahsuaian daripada siri Need for Speed: Underground. Permainan ini disusuli oleh Need for Speed: Carbon, yang merupakan sambungan kepada jalan cerita Most Wanted.
Most Wanted dilancarkan untuk komputer peribadi berasaskan Windows, PlayStation 2, Nintendo GameCube, Xbox, Xbox 360 (sebagai tajuk pelancaran), Game Boy Advance, Nintendo DS serta telefon bimbit. Satu lagi versi Most Wanted, bertajuk Need for Speed: Most Wanted: 5-1-0 telah dilancarkan untuk PlayStation Portable.
'Black Edition', edisi pengumpul bagi Most Wanted, telah dilancarkan bagi menyambut ulang tahun siri Need for Speed ke-10 serta bersempena dengan pelancaran Most Wanted. Black Edition menampilkan perlumbaan tambahan, kereta bonus serta kandungan tambahan. Black Edition juga didatangkan dengan DVD khas yang mengandungi temu ramah serta video mengenai permainan. Black Edition dilancarkan bagi versi PC, PlayStation 2 dan Xbox di Amerika Syarikat dan Australia; hanya versi PlayStation 2 sahaja dikeluarkan untuk pasaran Eropah.


[sunting] Di sebalik Harry Potter
Idea Harry Potter tercetus di fikiran J. K. Rowling atau nama sebenar beliau, Joanne Kathleen Rowling ketika menaiki kereta api dari Manchester ke London pada tahun 1990. Pada waktu itu, beliau baru putus cinta dengan bekas suaminya dan mengambil inisiatif untuk menjadikan Harry Potter sebagai inspirasi hidupnya. Beliau telah mengisi masa di dalam perjalanannya itu dengan memikirkan sebaik-baiknya plot yang lengkap untuk ceritanya itu.
Sebelum wujudnya Harry Potter, hidup beliau amat susah, ibarat kais pagi makan pagi dan kais petang makan petang. Hidupnya sebagai penulis tidak tentu arah lebih-lebih lagi setelah bercerai dengan bekas suaminya. Beliau kembali ke London untuk meneruskan penulisannya. Karyanya ini telah banyak kali ditolak oleh syarikat penerbitan kerana penerbitnya yang kurang berminat dan disertakan dengan bermacam-macam alasan. Akhirnya, syarikat Bloomsbury memberi peluang kepadanya lalu tanpa disedari, telah mengubah hidup J. K. Rowling yang miskin dan susah kepada seorang penulis selebriti antara yang terkaya dan terpengaruh di dunia.
Kini, siri Harry Potter merupakan telah menjadi salah satu siri novel terlaris di dunia yang turut dialihbahasa kepada lebih 50 buah bahasa.
[sunting] Ringkasan
Kisahnya mengenai seorang remaja lelaki yang bernama Harry Potter yang mengetahui bahawa orang tuanya adalah ahli sihir pada ulang tahunnya ke-11. Dia kemudian dihantar untuk bersekolah di Sekolah Sihir Hogwarts. Di sana dia bertemu dengan dua orang yang kemudian menjadi rakan karibnya, Hermione Granger dan Ron Weasley. Dari situ, kehidupannya sebagai murid sekolah sihir tersebut diceritakan sepanjang tujuh buku, yang masing-masing mencakup masa waktu satu tahun.
Hingga kini sudah ada enam buku yang diterbitkan. Buku keenam, Harry Potter and the Half-Blood Prince diterbitkan pada 16 Julai 2005. Dijadualkan kisah Harry akan berakhir pada jilid ke-7.
Siri ini juga telah dibawa ke layar filem oleh Warner Bros. Sehingga kini, 5 buku pertama telah berjaya difilemkan dan ditayangkan kepada awam.
[sunting] Watak-watak
[sunting] Anugerah
J.K. Rowling dan siri Harry Potter telah menerima pelbagai anugerah sejak penerbitan pertamanya iaitu Philosopher's Stone termasuk empat Anugerah "Whitaker Platinum Book" (semuanya dianugerahkan pada 2001), tiga "Nestlé Smarties Book Prize" (1997-1999), dua Anugerah Buku Majlis Seni Scotland (1999 dan 2001), satu Anugerah buku kanak-kanak tahunan Whitbread, (1999), Buku WHSmith bagi tahun 2006, dan lain lagi. Pada 2000 Harry Potter and the Prisoner of Azkaban telah dicalonkan bagi Novel Terbaik untuk Anugerah Hugo manakala pada tahun 2001, Harry Potter and the Goblet of Fire memenanginya pula. Penghormatan yang diterima termasuklan pujian bagi Pingat Carnegie (1997), disenarai pendekkan bagu Anugerah Guardian Children (1998), dan beberapa buku pilihan, pilihan penyunyting dan senarai buku terbaik di Persatuan Perpustakaan Amerika, Chicago Public Library, dan Publishers Weekly.
[sunting] Kejayaan komersil
Kepopularan Harry Potter telah diterjemahkan kepada kejayaan kewangan Rowling, penerbitnya serta mana-mana pemegang lesen yang berkaitan dengan Harry Potter. Bukunya telah terjual melebihi 325 juta naskhah seluruh dunia dan juga membawakan lonjakan kepada filem adaptasi populat yang diterbitkan oleh Warner Bros., dan semuanya berjaya dengan hasil yang tersendiri sejak yang pertama lagi iaitu, Harry Potter and the Philosopher's Stone, yang menduduki senarai keempat senarai keuntungan filem tertinggi sepanjang masa dan tiga lagi filem Harry Potter menguasai 20 tempat teratas. Filemnya pula telah ditukarkan menjadi lima permainan video dan dengan itu memulakan perlesenan lebih 400 produk tambahan Harry Potter (termasuk iPod) yang, hingga Julai 2005, membuatkan jenama Harry Potter bernilai lebih 4 bilion dolar dan J.K. Rowling merupakan jutawan dolar AS, membuatkannya, menurut sesetengah laporan, lebih kaya daripada Ratu Elizabeth II.
Pada 12 April 2007, Barnes & Noble mengumukan yang Deathly Hallows memecah rekod tempahan melebihi 500,000 salinan ditempah melalui lamannya.
[sunting] Penceritaan
Novel ini lebih kepada genre sastera khayalan. Walau bagaimanapun, dalam panyak perkara, ia juga adalah Bildungsroman, novel pendidikan, yang berkisar di Sekolah Sihir Hogwarts, sebuah sekolah berasrama penuh British bagi ahli sihir, yang kurikulumnya merangkumi sihir dan kuasa ajaib. Dalam hal ini, ia seolah-olah mengikut cara Tom Brown's School Days oleh Thomas Hughes dan novel lain dari era Victorian dan Edwardian berkenaan kehidupan di sekolah awam British.
Ia juga, seperti yang dikatakan Stephen King, "sebuah kisah misteri yang bijak", dan setiap buku dikarang seperti gaya misteri Sherlock Holmes; iaitu buku-buku meninggalkan pembayang yang tersembunyi dalam setiap karangan manakala watak-watak mengecam beberapa suspek di pelbagai lokasi yang membawa kepada penamatan yang berlawanan dari apa yang difikirkan watak. Cerita tersebut diceritakan dari sudut pandangan orang ketiga yang terhad pengetahuannya; dengan beberapa pengecualian, seperti bab pembukaan Harry Potter dalam Piala Api, pembaca mengetahui rahsia cerita pada masa yang sama dengan Harry. Pemikiran dan rancangan watak lain, walaupun menonjol seperti Hermione dan Ron, adalah tersembunyi hinggalah terdedah dan diketahui oleh Harry sendiri.
Buku siri ini cenderung mengikut rumus berikut yang ditetapkan berlaku sepanjang tahun dan berturutan. Ia boleh dibahagi kepada 6 bahagian:
1. Musim panas di rumah Keluarga Dursley: Harry menghabiskan kebanyakan masa cuti sekolah musim panasnya dengan keluarga Dursley, dalam dunia Muggle, menahan siksaan yang diterima. Bahagian ini berakhir dengan Harry pergi ke lokasi lain.
2. Penghujung musim panas - Sebelum sekolah bermula pada musim luruh: Harry akan ke Diagon Alley, The Burrow atau Nombor Dua Belas,Grimmauld Place. Ia berakhir dengan bertolaknya Harry ke sekolah dengan menaiki kereta api sekolah di Platform 9 3/4.
3. Sesi persekolahan baru: Watak baru atau watak yang ditampiplkan semula mengambil tempat, dan Harry melalui hal-hal persekolahan baru seperti esei yang menyukarkan, pertemuan yang kekok dan guru yang tidak bertimbang rasa; perkara ini lazimnya tamat sekitar Halloween.
4. Konflik timbul: Harry dan rakannya mula merasakan sesuatu yang pelik dan tidak betul berlaku dan mula bertindak balas.
5. Kemuncak atau klimaks: Harry dan rakannya menemui seuatu yang penting, dan mula meluru ke tempat-tempat tertentu bagi konflik yang besar, melibatkan pertarungan melawan watak jahat. Hal ini sering berlaku berhampiran atau selepas peperiksaan akhir.
6. Kesan peristiwa: Harry mula pulih setelah tamat pertarungan dan mendapati pengajaran yang tertentu melalui pendedahan dan penjelasan oleh Albus Dumbledore. Ia berakhir dengan Harry menaiki Ekspres Hogwarts dan mula menuju ke rumah dengan keluarga Dursley.
[sunting] Siri
[sunting] Buku Harry Potter
Berikut adalah judul versi bahasa Inggeris dan judul bahasa Melayu dalam kurungan.
Di Malaysia, buku-buku ini diterbitkan oleh syarikat Penerbitan Pelangi.
[sunting] Filem-filem
[sunting] Taman Tema
Pada 31 Mei 2007, Warner Brothers, Universal Studios dan Leavesden Studios mengumukan yang satu kawasan Harry Potter akan dibina di Orlando, Florida di Universal Orlando's Islands of Adventure. Pengumuman tersbeut menyatakan "The Wizarding World of Harry Potter" sebagai "persekitaran bertemakan Harry Potter yang pertama di dunia." Menurut sidang akhbar Warner Bros., bahagian tersebut "Dijangka siap penghujung 2009. Persekitaran tersebut akan mengandungi perlbagai tarikan menarik begitu juga kedai dan restoran yang memberikan pengunjung menikmati keadaan di dunia sihir Harry Potter. Juga turut menghiasi tarikan tersebut adalah keajaiban, watak dan cerita Harry Potter akan dihidupkan dalam keadaan yang tidak pernah dirasakan pengunjung." Dalam pengumuman internet dinyatakan yang rancangan tersebut telahpun mengambil masa setahun setengah dengan sumbangan daripada J.K. Rowling dan Stuart Craig
[sunting] Kritikan, pujian dan kontroversi
[sunting] Kontroversi
Artikel penuh: Perdebatan agama mengenai Harry Potter
Buku-buku Harry Potter telah menjadi sasaran sejumlah tindakan undang-undang, sebahagian besarnya berpunca daripada dakwaan-dakwaan oleh kumpulan-kumpulan keagamaan Amerika bahawa sihir dalam buku-buku tersebut menggalakkan amalan ilmu hitam di kalangan kanak-kanak, atau berasal daripada pelbagai konflik mengenai pelanggaran hakcipta dan cap perdagangan.
Populariti meluas dan nilai pasaran tinggi buku-buku tersebut telah menyebabkan Rowling, pihak penerbit dan pengedar filem Warner Bros. mengambil langkah-langkah perundangan untuk melindungi hakcipta mereka yang membabitkan larangan menjual barangan tiruan Harry Potter, pantauan terhadap pemilik-pemilik laman web mengenai nama domain "Harry Potter", dan pemfailan tindakan undang-undang terhadap Nancy Stouffer bagi menghadapi tuduhan beliau bahawa Rowling telah menciplak hasil karyanya.
Banyak pihak konservatif agama mendakwa bahawa buku-buku tersebut menggalakkan amalan ilmu hitam dan oleh sebab itu tidak sesuai untuk kanak-kanak, manakala sebilangan kritikan telah mengecam buku-buku tersebut kerana mempromosikan agenda-agenda politik.

Summary: Harry Potter merupakan nama watak yang menjadi tajuk utama buku-buku ciptaan J. K. Rowling dan filem yang berdasarkan kepada siri novel ini. Novel pertamanya, Harry Potter and the Philosopher's Stone, diedarkan pada 1997, namun ceritanya diplotkan terjadi pada tahun hujung abad ke-20.


[sunting] Sinopsis
Cicak-Man mengisahkan seorang anak muda, Hairi (Saiful Apek), secara tidak sengaja menelan seekor cicak yang sedang dalam proses ujikaji di makmal. Dia dan rakan karibnya, Danny (Yusry), bekerja di syarikat milik Profesor Klon (Aznil Nawawi), di Bandar Metrofulus. Akibat kejadian itu, Hairi dapat merasa perubahan dalam dirinya. Dia mula bersikap seperti seekor cicak yang berupaya memanjat dinding, luka yang cepat sembuh dan cekap menggunakan lidahnya yang panjang.
Profesor Klon pernah membuat ujikaji ke atas Gingerboys (AC Mizal dan Adlin Aman Ramlie). Walaubagaimanapun, ujikajinya itu gagal. Akibatnya Gingerboys menjadi cacat dan mahu menuntut balasan daripada Profesor Klon. Untuk menenangkan Gingerboys yang berhasrat membunuhnya itu, Profesor Klon telah mencadangkan mereka menyertai misi Profesor Klon menakluki Metrofulus. Gingerboys bersetuju tanpa mengesyaki Profesor Klon hanya mahu mengambil kesempatan atas kebolehan mereka.
Pada waktu yang sama, Hairi dan Danny mula mengesyaki kegiatan jahat Profesor Klon dan konconya. Setiap kali Bandar Metrofulus ditimpa penyakit, Profesor Klon hadir bersama penawar. Dalam cubaan jahat untuk merampas kuasa bandar berkenaan, Profesor Klon menculik lima orang menteri Metrofulus dan cuba menukarkan mereka dengan klon ciptaannya. Hairi dan Danny mendapat tahu muslihat itu, lalu berusaha untuk menghalang.
Hairi juga meminati setiausaha Profesor Klon, Tania (Fasha Sandha), tetapi dia malu untuk meluahkan rasa cintanya. Dalam satu kejadian, dia menyelamatkan Tania dari cengkaman Ginger Boys. Begitupun, Tania menyangka Danny yang sebenarnya berselindung di sebalik topeng sang cicak.
Ujikaji Danny membuktikan kebolehan Hairi menjadi cicak akhirnya mendatangkan musibah kepada diri sendiri. Sel manusia Hairi akan berkurangan dan terus menjadi seekor cicak. Danny meneruskan pencarian antidot untuk Cicak-Man sementara Hairi/Cicak-Man menyelamatkan Metrofulus.
Profesor Klon menyangkakan bahawa Cicak-Man ialah Danny setelah Gingerboys menyelongkar rumah Tania dan membaca beberapa catatan Tania mengenai Cicak-Man yang disangkainya Danny. Setelah Profesor Klon menculik Danny, barulah Profesor Klon menyedari bahawa Hairi lah Cicak-Man sebenar.
Cicak-Man yang semakin tenat perlu menyelamatkan Danny dari Profesor Klon namun tidak berjaya. Profesor Klon menyuntik separuh antidot untuk Cicak-Man yang berjaya disiapkan oleh Danny sebelum ini pada Danny. Akibatnya, Danny menjadi lemah dan akhirnya mati. Walaubagaimanapun, Cicak-Man berjaya menyuntik antidot yang selebihnya dan menjadi kuat semula. Setelah menewaskan Gingerboys, Cicak-Man perlu berhadapan dengan klon beliau yang dicipta oleh Profesor Klon. Terbuktilah yang original lebih baik dari yang klon apabila Cicak-Man berjaya menewaskan klon ciptaan Profesor Klon.
Cicak-Man yang dikehendaki polis kerana disalah sangka mencabul Presiden Ramlan dan disalah sangka melakukan jenayah lain melarikan diri sebaik sahaja polis Metrofulus tiba. Profesor Klon dipenjarakan setelah didapati melakukan jenayah.
Tania yang menyangkakan Danny merupakan Cicak-Man terus bersedih dengan kematiannya. Hairi pula sudah berjanji tidak akan muncul sebagai Cicak-Man dan membiarkan Danny mati sebagai wira di mata Tania. Dalam pada itu, Profesor Klon yang ditangkap bukanlah Profesor Klon yang sebenar tapi hanya klon beliau sendiri.
[sunting] Bandar Metrofulus
Seluruh Metrofulus dibina menggunakan CGI. Metrofulus diketuai oleh seorang presiden iaitu Presiden Ramlan. Pentadbiran Metrofulus turut dibantu oleh 5 orang menteri yang bertanggungjawab menggubal undang-undang di Metrofulus. Klon Technologies yang diterajui oleh Profesor Klon memonopoli khidmat sains dan perubatan di Metrofulus.
[sunting] Pelakon dan watak
[sunting] Penampilan kameo
[sunting] Di sebalik filem
[sunting] Teknik penggambaran dan penghasilan filem
Penggambaran dilakukan menggunakan true-HD (definisi-tinggi) dan kegunaan CGI yang meluas, termasuklah hampir 40% daripada penggambaran dilakukan pada layar-hijau atau Green Screen. Penggambaran dijalankan, menggunakan kamera Definisi-Tinggi Sony F900 CineAlta, Cicak-Man adalah satu projek perintis bagi pengeluaran filem Malaysia dengan menggunakan motion control, lagak ngeri & pasukan-pasukan tali-temali lengkap dan pakaian yang direkabentuk. Dengan jumlah masa produksi melingkungi 36-hari, ia adalah unik sebagai melihat bagaimana Bandar Metrofulus telah dicipta dengan begitu terperinci.
15 hari penggambaran telah dperuntukkan untuk penggambaran dalam studio, di mana pereka-pereka set telah mencipta 5 set saiz sebenar untuk penggambaran dalam dan luar studio, semua penggambaran di lakukan dengan layar hijau. untuk lokasi luar, pelakon-pelakon berpakaian dengan satu tema,iaitu pakaian musim sejuk, selaras dengan mencipta iklim sejuk Bandar Metrofulus.
9 bulan penuh telah diperuntukkan untuk pasca produksi dan kesan visual dengan hampir 500 penggambaran vfx. Pasukan kesan visual yang diketuai oleh Pengarah Yusry Abdul Halim, telah berjaya mewujudkan pemandangan Bandar Metrofulus dalam 3D juga tambahan elemen CGI seperti animasi karakter, set digital tambahan dan ketidak-kelihatan wayar. Lebih 90% kerja-kerja rotoscoping dan compositing dilakukan di dalam KRU Films, juga bagi skor muzik dan kesan audio. Proses pemindahan kine telah dilakukan di Bangkok, Thailand di mana Cicak-Man telah selesai dalam bentuk Dolby Digital.
[sunting] Senarai runut bunyi
[sunting] Cipta sejarah
[sunting] Penghargaan
Filem Cicak-Man ini telah pun mendapat penghargaan dari pelbagai pihak atas usaha yang dilakukan oleh pengarahnya sebelum ia ditayangkan. Antara yang memuji beliau ialah Datuk Yusof Haslam. David Teo sebagai penerbit dan juga Ketua Pegawai Esekutif (CEO) Metrowealth International Group (MIG) juga menganggap Cicak-Man sebagai satu keajaiban dengan sambutan dan kelainan yang ditonjolkan dalam industri perfileman Malaysia. Selain pembikin filem, bekas Presiden Persatuan Sutradara Malaysia (FDAM), Ahmad Ibrahim juga memuji karya yang dihasilkan Yusry dan KRU.
[sunting] Produk
Sebelum ini, Malaysia tidak pernah menghasilkan filem seperti Cicak-Man, tetapi apabila filem ini dihasilkan, pengedaran dan penjualan produk telah diambil perhatian selain dari tayangan di pawagam. Cicak-Man dijangka memperoleh RM10 juta daripada jualan tiket di pawagam, penjualan hak penyiaran ke beberapa negara, novel, cenderahati seperti kemeja-T , topi , gelas , pen, rantai kunci dan lencana butang . KRU Films dalam perancangan menjual filem ini ke beberapa buah negara di Asia Barat seperti Mesir, Syiria dan Arab Saudi. Program Titian Budaya Malaysia-Republik Indonesia yang diadakan di Jakarta Convention Centre (JCC) selama tiga hari bermula 16 Disember 2006 pula telah membawa filem ini ke Indonesia. Ia telah membantu mempromosi nilai komersial pada filem ini apabila ditayangkan bermula 17 Disember 2006 bersama dengan 6 filem lain iaitu Pontianak Harum Sundal Malam 2, Gubra, Bilut, Castello, Buli dan Puteri Gunung Ledang. Mereka juga bercadang untuk menerbitkan rancangan bersiri Cicak-Man pada tahun 2007.
[sunting] Perbandingan
Dalam pujian yang diberikan ada juga anntara penonton dan orang ramai yang mengkritik hebat filem ini. Mansor Putih dalam temuramah dengan Harian Metro menyifatkan ada kelainan dalam filem Cicak-Man, walau bagaimanapun mengatakan filem ini tiada pengisian iaitu tiada ‘jiwa’, nilai seni dan budaya. Ada juga orang ramai cuba membandingkan Cicak-Man dengan Spiderman, Batman, Superman, Ultraman dan lain-lain superhero yang datang dari Hollywood. Namun sebelum tayangan dibuka kepada awam di Malaysia, pengarahnya Yusry telah memberitahu supaya tidak membandingkan Cicak-Man dengan watak superhero yang lain kerana bajetnya yang rendah hanya RM1.7 juta sahaja berbanding produksi Hollywood.
[sunting] Novel Cicak-Man
Novel Cicak-Man ditulis oleh Meor Shariman telah diterbitkan oleh KRU Publications. Ia telah dijangka diterbitkan sebelum filem Cicak-Man ditayangkan, walaubagaimanapun filem Cicak-Man telah ditayangkan dahulu sebelum novelnya diterbitkan. Terdapat beberapa perbezaan antara cerita dalam novel dengan filem Cicak-Man.
[sunting] Sinopsis
Jenayah makin berleluasa di kota raya Metrofulus dan seorang master criminal, Profesor Klon, merancang untuk menakluki kota raya itu. Rancangan Prof Klon ialah menggantikan menteri-menteri utama dengan klon-klon ciptaannya. Namun, rancangan Prof Klon terbantut dengan kehadiran seorang superhero, Cicakman, yang tiba-tiba muncul untuk mencegah jenayah. Cicakman ialah Hairi, seorang pemuda yang selamba dan kurang kepercayaan pada diri sendiri. Teman rapat beliau ialah Danny, seorang pemuda macho yang digilai ramai gadis. Hairi yang sebenarnya baru dikurniakan kelebihan luarbiasa, bukan saja terpaksa membiasakan diri dengan kelebihan itu tetapi berhadapan dengan pelbagai rintangan dalam merebut hati gadis bernama Tasha. Cicakman makin tertekan apabila warga Metrofulus menganggap beliau penjenayah. Lebih memeningkan kepalanya apabila Tasha mula jatuh cinta dengan Danny. Prof Klon yang tidak mahu rancangannya gagal, bekerjasama dengan dua penjenayah hebat – Ginger 1 dan Ginger 2, yang juga mempunyai kekuatan luarbiasa.
[sunting] Cicak Man 2
Cicak Man 2 yang bertajuk Planet Hitam merupakan sambungan filem Cicak Man yang dijangka disiarkan pada Disember 2008 oleh KRU Films. Filem ini mengisahkan bagaimana Profesor Klon menyusahkan warga Metrofulus dengan rancangan Planet Hitam.

Summary: Cicak-Man ialah filem terbitan KRU Films yang merupakan percubaan daripada pengarah yang berbakat Yusry KRU untuk melahirkan adiwira Malaysia. Ia berkisar di sebuah bandaraya ciptaan Metrofulus. Genre filem ini ialah komedi-aksi dan cereka sains. Pengarah filem ini telah mendapat pujian pelbagai pihak atas usaha dan hasil yang diberikan dan dikatakan sebagai satu evolusi bagi industri perfileman Malaysia.


[sunting] Biodata peribadi
Dilahirkan dalam keluarga yang warak di Kampung Perlis, Bayan Lepas, Pulau Pinang, beliau menerima pendidikan menengah di Sekolah Menengah Kebangsaan Tinggi Bukit Mertajam dan di Penang Methodist Boys School, Pulau Pinang. Abdullah memulakan kerjayanya sebagai guru. Beliau pada mulanya ingin belajar Ekonomi di Universiti, namun setelah gagal dalam kertas Statistik, beliau tidak dibenarkan melanjutkan kursus kepujian dalam bidang ekonomi dan memilih untuk belajar Pengajian Islam . Selepas menerima Sarjana Muda Sastera dalam bidang Pengajian Islam daripada Universiti Malaya pada tahun 1964, beliau menyertai sektor perkhidmatan awam sebagai Penolong Setiausaha di Jabatan Perkhidmatan Awam. Pada tahun 1969, Abdullah berpindah ke Majlis Gerakan Negara (MAGERAN), sebuah badan yang berkuasa eksekutif untuk mentadbir negara yang ditubuhkan selepas rusuhan kaum pada Mei 1969. Abdullah kemudiannya dinaikkan pangkat menjadi Ketua Pengarah Kementerian Kebudayaan, Belia dan Sukan, sebelum menjadi Timbalan Ketua Setiausaha dalam kementerian yang sama pada tahun 1974.
Abdullah berkahwin dengan Allahyarhamah Datin Seri Endon binti Dato' Mahmood pada tahun 1965 dan dikurniakan dua orang cahayamata dan empat cucu. Pada 20 Oktober 2005, Endon Mahmood meninggal dunia selepas bergelut dengan penyakit barah payu dara sejak 2003.
Dalam tempoh kurang daripada 2 tahun menduda, beliau berkahwin dengan Jeanne Abdullah dan melangsungkan akad nikah pada 9 Jun 2007.
Beliau dikatakan mementingkan menikmati makan malam bersama keluarga dan gemar makanan Jepun. Sebagai seseorang yang dibesarkan di Pulau Pinang, beliau amat gemar mencuba pelbagai jenis makanan.
Setiap hari, selepas sembahyang Maghrib, beliau akan mengaji Al-Quran. Adalah menjadi kebiasaan beliau menulis nota dalam Jawi. Karangan Shakespeare kegemaran beliau ialah ‘Julius Caesar’. Selain dari keluarga sendiri, tokoh yang banyak mempengaruhinya, yang beliau anggap sebagai mentor ialah Tun Abdul Razak.
Antara peristiwa dunia yang meninggalkan kesan yang mendalam pada diri beliau ialah peristiwa 9/11, yang telah mendorong beliau untuk memperjuangkan fahaman Islam yang sederhana. Beliau juga adalah pencetus Islam Hadhari .
Beliau juga sangat berminat dengan kereta. Malangnya beliau tidak banyak berpeluang memandu kereta sendiri atas sebab-sebab keselamatan. Untuk menghilangkan lelah bekerja, beliau mungkin bermain golf, melakukan senaman yoga atau meluangkan masa bersama cucu-cucunya. Abdullah juga gemarkan pertunjukan muzikal – ‘My Fair Lady’ antara yang paling diminatinya – serta seniman klasik seperti Nat King Cole. Beliau juga mempunyai alat iPod Nano. Beliau menghargai hasil seni Malaysia, dan merupakan seorang pengumpul seni ukiran kayu, serta anyaman rotan.
[sunting] Kerjaya dan politik
[sunting] Menyertai UMNO
Abdullah menyertai UMNO pada tahun 1964. Pada tahun 1978, beliau meletakkan jawatan untuk menjadi ahli parlimen Kepala Batas di Seberang Perai Utara (kawasan parlimen yang pernah diwakili oleh allahyarham ayahandanya) sehingga kini. Sejak 1981, Abdullah adalah ahli Majlis Tertinggi UMNO. Beliau telah dipilih memegang jawatan Naib Presiden UMNO pada tahun 1984, 1987 dan 1990, dan dipilih semula untuk jawatan tersebut pada tahun 1996. Pada Perhimpunan Agung UMNO 2000, Abdullah dilantik sebagai Timbalan Presiden bagi penggal 2000 - 2003.
Pada awal tempoh khidmat Dr Mahathir sebagai Perdana Menteri, satu pertikaian yang pahit terletus dalam UMNO dan membahagikan parti menjadi dua kem. Kumpulan yang menyokong Dr Mahathir digelar 'Team A' manakala kumpulan yang menyokong bekas Menteri Kewangan, Tengku Razaleigh Hamzah dan bekas Timbalan Perdana Menteri Tan Sri Musa Hitam digelar 'Team B'. Kemenangan Mahathir menyebabkan Tengku Razaleigh Hamzah dihalang daripada menyertai UMNO (Baru) yang baru ditubuh. Oleh sebab Abdullah seorang penyokong kuat kepada Musa Hitam, mentor politiknya, beliau dipecat sebagai Menteri Pertahanan dalam kabinet.
Abdullah dikembalikan jawatannya dalam kabinet pada 1991 dan diberikan jawatan Menteri Luar Negeri. Sehingga 1987, beliau pernah menjawat jawatan:
[sunting] Sebagai Timbalan Perdana Menteri
Kerjaya politiknya kembali sempurna dengan perlantikan beliau sebagai Timbalan Perdana Menteri serta Menteri Hal-ehwal Dalam Negeri pada Januari 1999, selepas pemecatan Anwar Ibrahim. Sebagai Menteri Hal-ehwal Dalam Negeri, Abdullah membatalkan pengharaman Kitab Iban.
Seterusnya, Abdullah dilantik sebagai Timbalan Perdana Menteri merangkap Menteri Dalam Negeri pada Januari 1999, sebelum dilantik menjadi Perdana Menteri Malaysia pada 31 Oktober 2003. Selain itu, Abdullah juga adalah Menteri Kewangan dan Menteri Keselamatan Dalam Negeri.
[sunting] Sebagai Perdana Menteri
Sejak menjadi perdana menteri, Abdullah telah berjanji mengetatkan kawalan rasuah dengan memberikan lebih kuasa kepada agensi-agensi pencegah rasuah serta memudahkan rakyat untuk mendedahkan amalan rasuah kepada pihak berkuasa. Beliau juga membuat tuduhan rasuah ke atas beberapa tokoh masyarakat dari zaman Mahathir, satu tindakan yang dipuji oleh orang ramai.
Abdullah juga mengemukakan Islam Hadhari, satu tafsiran Islam yang mengatakan bahawa perkembangan ekonomi dan teknologi adalah secocok dengan ajaran Islam. Selain itu, pentadbirannya menumpukan pemulihan sektor pertanian Malaysia. Pada 10 September 2004, Abdullah, sebagai Menteri Kewangan, mengemukakan belanjawan sulungnya yang dianggap oleh orang ramai sebagai berorientasi pengukuhan dan penyelenggaraan berbanding dasar pertumbuhan yang ditekankan oleh Dr Mahathir.Abdullah juga terkenal kerana menekankan keselamatan dalam negeri, selepas menyaksikan pertumbuhan amalan rasuah seperti penyogokan dalam pasukan polis.
Dikenali dalam lingkungan orang Melayu di Malaysia sebagai Pak Lah (singkatan untuk "Pak Cik Abdullah"), kerajaan Malaysia telah mengeluarkan kenyataan bahawa Abdullah harus tidak dirujuk dengan nama panggilannya dalam dokumen rasmi serta dalam surat khabar; bagaimanapun, nama panggilan tersebut masih boleh digunakan secara tidak rasmi. Sebenarnya, Abdullah sering menggunakan nama panggilan itu untuk merujuk kepada diri sendiri dalam perhimpunan awam. Sejak menjadi Perdana Menteri, Abdullah telah menjawat jawatan pengerusi untuk Pergerakan Negara-Negara Berkecuali (NAM) dan Pertubuhan Persidangan Islam (OIC). Bermula dari 2005, beliau juga menjadi pengerusi untuk ASEAN.
[sunting] Pasca Perdana Menteri
Selepas melepaskan jawatan perdana menteri dan presiden UMNO, beliau berehat sebentar di luar negara dan pada 1 September 2009, beliau dilantik menjadi pengerusi Institut Kefahaman Islam Malaysia(IKIM).
[sunting] Sebagai Presiden Barisan Nasional
Apabila Tun Dr. Mahathir berundur dari arena politik, beliau telah menggantikan beliau sebagai pucuk pimpinan parti pemerintah, Barisan Nasional.
Dalam Pilihan Raya Umum Malaysia 2004 yang merupakan pilihan raya sulung Abdullah sejak menjadi Perdana Menteri, beliau mencapai kemenangan besar untuk Barisan Nasional, parti campurannya, dengan pencapaian 198 daripada 220 kerusi di Parlimen. Di Terengganu, partinya menewaskan PAS yang merupakan kerajaan negeri itu serta hampir-hampir menawan kubu PAS di Kelantan. Kemenangan ini dianggap secara meluas sebagai tanda berkenan kepada visi Islam yang sederhana berbanding fundamentalisme agama serta sokongan kepada dasar-dasar pencegah rasuahnya.Pada September 2004, sewaktu dilepaskan dari penjara, bekas Timbalan Perdana Menteri, Anwar Ibrahim, yang telah dikurung oleh bekas Perdana Menteri, Dr Mahathir, memuji Abdullah di khalayak ramai kerana tidak campur tangan sewaktu mahkamah mengubah keputusan tentang sabitan liwatnya.
Selepas kecemerlangan besar dalam penggal pertama beliau sebagai Perdana Menteri Malaysia apabila menyapu banyak kerusi pada Pilihanraya Umum Malaysia 2004, beliau menerima tamparan dan ujian hebat apabila Barisan Nasional yang diketuainya pada Pilihan raya umum Malaysia 2008 telah gagal mempertahankan majoriti 2/3 kerusi Parlimen dan kehilangan kuasa pemerintahan di 4 buah negeri iaitu Selangor, Pulau Pinang, Kedah, dan Perak kepada parti pembangkang serta sekali lagi gagal merampas balik kuasa di Kelantan dalam Pilihanraya Umum Malaysia 2008. Oleh ini, bekas Perdana Menteri Malaysia Mahathir Mohammad berpendapat bahawa Abdullah harus mempertimbangkan perletakan jawatannya sebagai Perdana Menteri Malaysia setelah kegagalan besar Barisan Nasional dalam pilihanraya tersebut.
[sunting] Melepaskan jawatan Perdana Menteri
Abdullah tidak menawarkan diri untuk menjadi calon Presiden pada pemilihan Agung UMNO pada 2009. Ini kerana beliau ingin menyerahkan jawatan tersebut kepada pengganti beliau sebagai Presiden UMNO sekaligus sebagai Perdana Menteri Malaysia ke-6.
Modal Insan sentiasa mendapat tempat di hati Tun Abdullah Ahmad Badawi sepanjang memegang jawatan sebagai Perdana Menteri. Ini kerana beliau percaya modal insan merupakan aset terpenting untuk memacu negara ke hadapan. Selain itu pemahaman Islam Hadhari juga menyumbangkan kepada pembangunan modal insan ini. Itulah legasi Abdullah kepada Malaysia selepas mengundurkan diri sebagai pemimpin No. 1 negara. Oleh itu, beliau telah dikenali sebagai Bapa Pembangunan Modal Insan.
[sunting] Kontroversi
Setelah gerakan untuk menuduh orang-orang kenamaan seperti Eric Chia dan Isa Abdul Samad dengan rasuah, usaha pentadbiran Abdullah untuk membanteras rasuah dikatakan menjadi kurang jelas. Masih dibahaskan sama ada Abdullah masih terus melawan rasuah secara diam-diam ataupun dia telah sengaja melambatkan usaha dalam menghapuskan rasuah.
Walaupun Abdullah mengatakan bahawa dia mengalu-alukan pandangan atau kritikan yang membantu memperbaiki pentadbirannya, dia telah memberi amaran kepada Mukhriz Mahathir yang mengkritik dasar ekonominya pada Mesyuarat Agong UMNO 2006. Kerajaannya juga cuba mengawal sumber-sumber "bawah tanah" seperti laman web, forum dan blog, menganggap mereka yang menyebarkan maklumat secara maya sebagai "tidak punya kredibiliti". Di bawah Bill of Guarantee MSC, kebebasan Internet dijamin oleh kerajaan Malaysia. Oleh itu sebarang usaha untuk menyekat kebebasan bersuara di Internet dilihat sebagai usaha sia-sia.
[sunting] Kebebasan media
Abdullah juga sering dikritik oleh penulis blog Malaysia dan media luar negara kerana sentiasa mendiamkan diri dengan kritikan terhadapnya. Dia telah bersumpah untuk bertindak keras ke atas penunjuk-penunjuk perasaan yang pro-demokrasi dan memberi sokongannya kepada polis untuk menghapuskan pertunjukan perasaan dan menangkap peserta dalam pertunjukan perasaan. Ini telah diikuti oleh suatu siri larangan media berkenaan beberapa perhimpunan pro-demokrasi bersifat aman seperti Perhimpunan Bersih 2007 yang diadakan pada 10 November 2007. Media tempatan yang dikawal oleh kerajaan Malaysia tidak menyiarkan hal itu (dengan penuh) sedangkan ia telah diperihalkan oleh media luar negara seperti Al-Jazeera, Reuters, BBC dan CNN. Abdullah kemudian menyatakan bahawa dia pantang dicabar.
[sunting] Pembubaran Parlimen Malaysia pada 13 Februari 2008
Abdullah Badawi sekali lagi dikritik mengamalkan tabiat menipu oleh ahli-ahli politik pembangkang, setelah beliau mengumumkan pembubaran Parlimen Malaysia pada 13 Februari 2008. Ini kerana beliau telah berjanji pada 12 Februari 2008 bahawa pembubaran Parlimen tidak akan berlaku pada hari keesokan.
Walau bagaimanapun, ketika ditanya wartawan mengapa Parlimen dibubarkan pada 13 Februari sedangkan beliau pada hari sebelumnya menafikan akan membubarkan Parlimen, Abdullah Badawi mengatakan beliau tidak boleh memberi sebarang bayangan mengenai pembubaran parlimen .
[sunting] Fakta bercelaru tentang daya saing Malaysia
Pada 28 Januari 2008, Abdullah Badawi mendakwa bahawa Malaysia di tangga kelapan dunia dalam konteks daya saing negara berdasarkan Laporan Daya Saing Dunia 2007 (World Competitiveness Yearbook 2007). Dakwaan itu hanya betul di kalangan kategori negara-negara yang mempunyai populasi 20 juta penduduk ke-atas, manakala keseluruhannya Malaysia hanya menduduki tempat ke-23 di dalam dunia.
Bekas Timbalan Perdana Menteri Malaysia, Anwar Ibrahim mengatakan bahawa Abdullah Badawi sengaja memutarbelitkan hakikat dan keputusan Abdullah untuk mengeluarkan fakta yang bercelaru ini adalah usaha yang sangat lemah untuk menyembunyikan fakta bahawa asas-asas ekonomi Malaysia telah gagal bergerak di bawah pemerintahannya. Menurut Anwar, daya saing Malaysia semakin merosot dan dalam keadaan di mana ekonomi Malaysia dulunya setaraf dengan Singapura dan Hong Kong, Malaysia sekarang di kedudukan ke-23 di seluruh dunia, manakala Singapura di kedudukan kedua dan Hong Kong ketiga.
Anwar berpendapat bahawa Malaysia memerlukan kepimpinan yang lebih berwibawa sekiranya Malaysia ingin memperkasakan ekonominya sebagai gagasan ekonomi bertaraf global.
[sunting] Usul undi tidak percaya
Pada 14 Julai 2008, ketua pembangkang Datuk Seri Dr Wan Azizah Wan Ismail mengetuai 14 Anggota Parlimen dari PKR, PAS dan DAP mengemukakan usul undi tidak percaya terhadap kepimpinan Abdullah Ahmad Badawi di bawah Peraturan Mesyuarat 18 (1) dan (2). Usul itu "Bahawa Dewan yang mulia ini mengambil ketetapan tidak percaya terhadap kepimpinan YAB Perdana Menteri Malaysia dan jemaah menteri beliau dalam menjalankan urus tadbir negara disebabkan terhakisnya keyakinan rakyat terhadap integriti kerajaan." Bagaimanapun usul itu ditolak oleh Speaker Dewan Rakyat, Tan Sri Pandikar Amin Mulia dengan alasan peraturan 18(7). SAPP pimpinan Datuk Yong Teck Lee bertindak keluar dari Barisan Nasional kerana tidak lagi mempercayai Datuk Seri Abdullah. UPKO juga hendak mengikut jejak SAPP tetapi membatalkan hasrat itu.

Summary:
Yang Amat Berhormat Tun Abdullah bin Haji Ahmad Badawi (lahir: 26 November 1939; juga dikenali sebagai Pak Lah) merupakan bekas Perdana Menteri Malaysia ke-5, mewarisi kepimpinan daripada Tun Dr. Mahathir bin Mohamad. Beliau juga merupakan bekas Presiden UMNO ke-6, parti politik yang paling besar dalam Malaysia. Selepas melepaskan jawatan Perdana Menteri Malaysia, 1 September 2009, beliau dilantik menjadi Pengerusi Institut Kefahaman Islam Malaysia (IKIM).
Sebelum menjadi Perdana Menteri, beliau dilantik pada beberapa jawatan tinggi dalam kerajaan Malaysia. Namun, beliau dipecat sebagai Menteri kerana menyokong 'Team B' dalam Majlis Agung UMNO pada tahun 1987. Beliau tidak menjadi anggota kabinet lagi sehingga 1991. Anwar Ibrahim, yang pada masa itu Timbalan Perdana Menteri, dipecat oleh Tun Dr. Mahathir pada tahun 1998. Pada tahun 1999 Abdullah dilantik sebagai Timbalan kepada Tun Dr. Mahathir, dan pada tahun 2003, Abdullah akhirnya mewarisi jawatan Tun Dr. Mahathir sebagai Perdana Menteri Malaysia dan Presiden UMNO.


[sunting] Sejarah
USM telah ditubuhkan sebagai universiti kedua di Malaysia pada 1969 dan pertama kali dikenali sebagai Universiti Pulau Pinang. Pada masa yang sama, ia beroperasi di Bukit Gelugor, Pulau Pinang. Pada 1971, kampus USM dialihkan ke kawasan yang berkeluasan 239.4 hektar, yang mana ia merupakan bekas kawasan berek tentera.
Dari sudut lain, Universiti Sains Malaysia diberikan mandat untuk menjaga, mempromosi, dan menguruskan pendidikan tinggi dalam bidang yang mencakupi sains tulen, sains aplikasi, sains farmasi, sains bangunan dan teknologi, sains masyarakat, kemanusiaan, dan pendidikan dalam bentuk penyelidikan, kemajuan, dan penyebaran ilmu pengetahuan.
[sunting] Kampus
Di samping kampus utama terletak di Minden, USM mempunyai dua kampus lain; Kampus Kejuruteraan di Seri Ampangan, Nibong Tebal, Seberang Perai dan Kampus Kesihatan di Kubang Kerian, Kelantan.
Kampus Kesihatan mula beroperasi sebagai Hospital Universiti Sains Malaysia (HUSM) pada Ogos 1983. Kampus ini berkembang setelah Pusat Pengajian Sains Perubatan (PPSP) dipindahkan dari kampus induk ke lokasi sekarang seluas 72.84 hektar. Keseluruhan PPSP berpindah dari kampus induk pada Jun 1990. Setelah itu, dua buah pusat pengajian baru ditubuhkan iaitu Pusat Pengajian Sains Pergigian (PPSG) dan Pusat Pengajian Sains Kesihatan (PPSK).
Kampus Kejuruteraan yang juga asalnya terletak di kampus induk sebelum dipindahkan ke Tronoh, Negeri Perak, berpindah ke Nibong Tebal pada 1997 secara berperingkat-peringkat. Tapak itu kini digunakan oleh Universiti Teknologi Petronas.
[sunting] Penyelidikan
USM menawarkan kemudahan yang cemerlang bagi menjayakan penyelidikan dan pendidikan sama ada penyelidikan tempatan ataupun luar negeri. Tugas universiti ini mengutamakan pengajaran, penyelidikan, dan pengelolaan, yang mana ia memberi penekanan kepada pembangunan sumber manusia dan kapasiti bangunan, pengetahuan dan industri yang kompetitif. Tujuan utama R&D ialah memfokuskan kepada minat dalam pencapaian akademik dan kerelevanan latihan. IRPA merupakan sumber penting kepada R&D di USM. Walau bagaimanapun, mengikut tahap penyelidikan, universiti menyediakan sejumlah dana untuk perbelanjaan operasi tahunan seperti latihan insentif dan penyelidikan jangka pendek. Dana tambahan sering merujuk kepada penyelidikan besar, anugerah, dan perundingan yang dimenangi oleh anggota kakitangan akademik.
[sunting] Kawasan penyelidikan
Kawasan penyelidikan merupakan kekuatan istimewa di USM yang melibatkan persekitaran yang bertemakan sains kehidupan,sains kaji otak,saraf dan minda(neurosains), budaya, perubatan dan farmasi, pemprosesan bahasa semula jadi dan bantuan terjemahan komputer, teknologi maklumat, teknologi makanan, sains polimer dan teknologi, bioteknologi, pendidikan jarak jauh, sistem informasi geografikal, struktur analisis, sains bahan, kejuruteraan, permukaan kimia, dan visi robotik. Pulau Pinang mempunyai kemudahan penyelidikan yang cemerlang untuk pencarian usaha sama, yang meliputi pencemaran pantai, ekosistem bakau, dan pengairan marin.
[sunting] Pendidikan
[sunting] Graduan
USM menawarkan tiga jenis cara belajar melalui program graduasi, melalui penyelidikan, ataupun kombinasi antara kerja khusus dan penyelidikan, ataupun kerja khusus. Pada 2007, terdapat 6,687 pelajar dari pelbagai program pendidikan pada tahap sarjana dan kedoktoran. Sebanyak 1,424 daripada mereka merupakan penuntut luar negeri daripada lebih 40 buah negara. Majoriti penuntut luar negeri berasal dari Asia Tenggara.
[sunting] Prasiswazah
Semua pelajar prasiswazah program ijazah di USM memerlukan minimum tempoh belajar sepenuh masa selama tiga tahun. Ijazah kejuruteraan, sains kesihatan, farmasi, perubatan, dan pergigian memerlukan minimum tempoh belajar selama 4-5 tahun. Kebanyakan prasiswazah diajar dalam Bahasa Malaysia tetapi golongan prasiswazah yang baru diajar dalam Bahasa Inggeris, terutama kursus melibatkan sains. Pelajar antarabangsa akan ditunjukkan tahap kemahiran bahasa kebangsaan (bahasa Malaysia) untuk memenuhi kriteria kemasukan pelajar.
[sunting] Program kursus lain
USM menawarkan program kursus khas untuk pelajar luar negeri, dan mereka boleh mengambil satu atau dua semester. Para pelajar akan ditimbangkan sebagaimana pelajar sepenuh masa dan akan menikmati kelebihan dalam akademik mahupun kemudahan fizikal. Universiti dan komuniti akan memberikan kelebihan yang sama-rata walaupun berbeza budaya untuk menjadikan ia sesuai dalam peringkat antarabangsa.
USM juga mempunyai pelbagai pusat pengajian. Ia ditubuhkan pada 1971 untuk memberi peluang kepada seorang dewasa yang bekerja untuk memperoleh kelayakan daripada universiti ini. Kebanyakan pelajar mampu membahagikan masa antara kursus graduasi dan waktu bekerja. Ia mempunyai empat program graduasi untuk dipelajari seperti Ijazah Sains, Ijazah Sains Sosial, Ijazah Seni, dan Ijazah Pengurusan.
[sunting] Pusat pengajian
Pusat Pengajian Berdasarkan Teknologi
Pusat Pengajian Seni Liberal
Pusat Pengajian Sains Tulen
Pusat Pengajian Sains Perubatan
[sunting] Aktiviti di USM
USM mempunyai kemudahan kepada pelajar seperti penginapan, sukan, dan aktiviti rekreasi. Universiti ini menawarkan asrama kepada sekurang-kurangnya 75% daripada bilangan keseluruhan pelajar. Tempat penginapan itu dikenali sebagai perkampungan pelajar atau asrama (Desasiswa), dan ia terletak berhampiran kawasan kampus. Kafeteria turut menawarkan harga berpatutan dan boleh ditemui di sekitar kawasan universiti.
USM menyediakan kemudahan sukan seperti padang bola sepak, gelanggang badminton, gelanggang tenis, padang hoki, padang ragbi, padang sofbol, gelanggang skuasy, dan gelanggang bola keranjang. Aktiviti kebudayaan turut dijayakan di universiti ini.
Pada 2010, USM mencatat sejarah apabila pasukan bola sepaknya USM FC menjadi pasukan universiti pertama bermain dalam Liga Perdana Malaysia.
[sunting] Kedudukan
Universiti Sains Malaysia berada pada kedudukan ke-111 mengikut Kedudukan Universiti Dunia 2004 yang diterbitkan oleh the Times Higher Education Supplement. Walau bagaimanapun, ia terus terkeluar daripada senarai 200 universiti terbaik di dunia pada 2005. Naib Canselor USM Prof Datuk Dr Dzulkifli Abdul Razak berkata terdapat penambahan ukuran baru dalam proses penilaian yang melibatkan sumbangan yang kukuh bagi menentukan kedudukan universiti:
Prof. Dzulkifli menyatakan mengenai pemberian nisbah di universiti Malaysia:
Di Malaysia, USM mendapat tempat terakhir dalam Sistem Penarafan Institusi Pengajian Tinggi Awam (Setara) 2007 bagi kategori universiti penyelidikan. Secara keseluruhan pula, USM memperoleh skor 3 (baik). Bagaimanapun pada 2008, USM telah dinaikkan taraf ke Universiti APEX yang menjadi peneraju utama ke arah kecemerlangan pendidikan di Malaysia. Namun demikian, USM menjadi satu-satunya universiti di Malaysia yang kedudukannya merosot dalam Times Higher Education-QS World University Rankings 2008 apabila jatuh dari tangga 307 kepada 313. Pada tahun 2009, setelah USM berusaha dengan tekun, ia diletakkan di nombor 114 mengikut THES-QS World University Rankings 2009 di dalam bidang 'Life Sciences & Biomedicine .Kedudukan ini adalah yang paling tinggi untuk sebuah Universiti di Malaysia di bidang Sains Kehidupan dan Bioperubatan.
Jadual berikut menunjukkan kedudukan Universiti Sains Malaysia mengikut THES - QS World University Rankings yang diterbitkan oleh Times Higher Education Supplement (THES) dan Quacquarelli Symonds (QS).
[sunting] Filem dan televisyen
Terdapat beberapa filem yang difilemkan di atau sekitar kampus USM, termasuk:
Terdapat rancangan televisyen yang menggunakan kampus USM sebagai lokasi penggambaran, termasuk:

Summary:
Universiti Sains Malaysia (USM) merupakan sebuah universiti awam di Malaysia. Kampus utamanya terletak di Minden, Pulau Pinang. Terdapat dua kampus lain iaitu satu di Seberang Perai dan satu lagi di Kelantan. USM mempunyai jumlah pelajar sekitar 29,789 orang pada 2006. Ini menjadikannya ia sebuah universiti terbesar di Malaysia dari segi bilangan pelajar.
Universiti Sains Malaysia merupakan salah sebuah daripada empat universiti yang bertaraf universiti penyelidikan intensif di Malaysia. Ini jelas mencapai misi dan visinya menjadi universiti bertaraf dunia melalui program penyelidikan bertaraf dunia dengan perancangan dan pelaksanaan aktiviti R&D. Universiti ini mendapat sokongan daripada kakitangan akademik dan sumber manusia yang cemerlang untuk menjayakan misinya. Pada 2006, USM mempunyai kira-kira 30,000 pelajar termasuk 7,000 orang bertaraf pascasiswazah. Jumlah pensyarah seramai 1,600 orang. Ini bererti nisbah pensyarah-pelajar ialah 1:23.